Ja tok cꞌa cꞌo na chiquicojol ja rapóstol quewaꞌ xbij chique riꞌ:
—Ma quixel ta na chipan ja tinamit Jerusalén.
Ja Nataꞌ arjaꞌ rtzujun chwe chi ntakpi na ja rEspíritu Santo ewqꞌuin ja caniꞌ nbin chic chewe,
ja cꞌariꞌ ja tewaybej chipan ja tinamit Jerusalén.
Ja Juan Bautista arjaꞌ yaꞌ xucoj chi quibanic bautizar ja winak pro ja rixix xajalal majaꞌn terilaꞌ ja tiempo ja tok nixban bautizar tre ja rEspíritu Santo,
neꞌe ja Jesús chique.
Ja cꞌa rapóstol ejeꞌeꞌ quimolon quiꞌ ruqꞌuin ja Jesús in quewaꞌ quibij tre riꞌ:
—Kajaw ¿la trewaꞌ tiempo riꞌ ja tok nacoj chic jutij ja gobierno pa kakꞌaꞌ ja rok aj Israel?
xecheꞌ tre.
—Ixix ma yatal ta chewe chi newotakij nak kꞌij xtibantaji.
Ja Tatixel arjaꞌ otakyon ariꞌ in xa ruyon arjaꞌ cꞌo rukꞌaꞌ tre nak kꞌij xtichomij.
Pro ja tok xtikajto ja rEspíritu Santo ewqꞌuin tokoriꞌ cꞌoli poder xin Dios ja xtecochij tre.
Tokocꞌariꞌ nixbe in nemaj rbixic chique ja winak nojel ja retzꞌaton in nojel ja recꞌwaxan ja xinban chewach.
Nemajel rbixic pa Jerusalén in nixbe chi rbixic chipan nojel tinamit ja cꞌo pa rcuenta Judea in nixbe chi rbixic chipan ja departamento Samaria chakajaꞌ.
Cꞌacꞌariꞌ nixbe chi rbixic nojel nat nakaj tre ja rwachꞌulew,
neꞌe ja Jesús chique.
Ja cꞌa tok tzuri tzij rmal cꞌacꞌariꞌ joteꞌ chicaj pro ni chiquewach in wawax chiquewach rmal juleꞌ sutzꞌ.
Kas cꞌa ecaꞌynak nojoj chicaj chi rtzꞌatic ja tok ecꞌo caꞌiꞌ achiꞌiꞌ xewinakar cuqꞌuin,
sak quitziak quicojon.
Ja cꞌa rachiꞌiꞌ quibij chique ja rapóstol:
—Achiꞌiꞌ ja rix aj Galilea ¿nak tre ja tok nixcaꞌy chicaj?
Ja Jesús arjaꞌ joteꞌ chewach chilaꞌ chicaj pro nmelojpi chi na jutij.
Ja caniꞌ xetzꞌat tok joteꞌ chicaj ni cꞌa queriꞌ nuban chic ja tok xtimelojto chic jutij,
xecheꞌ chique.